**הרצח המסתורי בסטאייל** (אנגלית: **The Mysterious Affair at Styles**) הוא ספרה הבלשי הראשון של אגתה כריסטי, אשר מאז יציאתו לאור העניק לה מוניטין רב בתחום הספרות הבלשית ותורגם לשפות רבות. הוא נכתב בשנת 1916 ופורסם לראשונה בשנת 1920. הספר מציג לראשונה את הרקול פוארו הבלש הבלגי הנודע, אינספקטור ג'אפ מהסקוטלנד יארד וקפיטן הייסטינגס, דמויות שיופיעו בהמשך ברבים מספריה של כריסטי. הספר יצא לאור בעברית על ידי הוצאת מ. מזרחי, בשנת 1993 ותורגם על ידי א. בן-דן. תרגום חדש של הספר על ידי מיכל אלפון יצא בשנת 2016 בהוצאת עם עובד תחת השם "הפרשה המסתורית בסטיילס"

בספר זה משתמשת כריסטי בטכניקה בלשית חוזרת שלה. היא מציגה בפני הקורא מספר רב של חשודים כאשר מידע נוסף נחשף בפני הקורא במהלך הסיפור, באופן שיוכל לפענח את התעלומה בעצמו. הספר מתאר רצח על רקע אחוזה אנגלית מבודדת. ישנם מספר חשודים, רובם מסתירים מידע אודות עצמם. הספר כולל את מפת הבית, מפת החדר בו אירע הרצח וציור חלק מצוואה.

עלילה
-----

הספר מוצג מנקודת ראותו של קפיטן הייסטינגס. קפיטן הייסטינגס הוא קצין בריטי שחזר מהחזית לאחר שנפצע בקרבות מלחמת העולם הראשונה ונשלח חזרה לביתו באנגליה. הוא פוגש בידידו ג'ון קאוונדיש במקרה, וזה מזמינו להתארח בביתו, באחוזת סטאייל שבמחוז אסקס. האחוזה נרכשה על ידי אביו המנוח של ג'ון ובמותו הוא הוריש אותה יחד עם רוב כספו ונכסיו לאשתו ואמו החורגת של ג'ון, אמילי אינגלתורפ, שמכונה 'הגבירה'. אף על פי שהייתה אמם החורגת של ג'ון ולאורנס, אחיו הצעיר, היא תמיד התנהגה אליו בנדיבות והם גרו איתה באחוזה. לאורנס הוא בעל השכלה אקדמאית של רופא, אך עוסק בפועל בכתיבה וג'ון הוא פרקליט, אך כבר אינו עוסק במקצוע.

קפטן הייסטינגס מופתע לשמוע על נישואיה של הגבירה עם אלפרד אינגלתורפ. נישואים אלו מעמידים את שוכני האחוזה ובייחוד את ג'ון ולאורנס במצב לא נעים מבחינת ירושה. לאחר מותה של הגבירה, לפי צוואתו של האב, אחוזת סטאייל תועבר לג'ון. לאורנס יקבל סכום כספי משמעותי. אולם סכום הכסף המשמעותי שירשה הגבירה מבעלה המנוח הוא שלה להוריש כראות עיניה. ואכן, כמעט מדי שנה שינתה הגבירה את צוואתה כך שבשלב זה רוב דיירי האחוזה היו מועמדים לרשת את הכסף בעבר. מאחר שהגבירה נישאה מחדש, אם היא לא תשאיר צוואה כספה יעבור לבעלה הצעיר החדש, מר אלפרד אינגלתורפ. שילוב עובדה זו, ביחד עם התנהגותו החנפנית כלפי אשתו, גורמים לרוב דיירי האחוזה לתעב את אלפרד אינגלתורפ. בייחוד שונאת אותו ידידתה הקרובה של אמילי, אווילין.

הגבירה נרצחת בליל יום שלישי, 17 ביולי. אמילי אינגלתורפ מצלצלת בפעמון ורוב דיירי הבית רצים לחדרה. היא מתפתלת בעוויתות במיטתה. ד"ר באורשטיין, מכר המשפחה, עובר במקרה ליד האחוזה ונכנס לחדר כשהוא שומע על מה שקרה. אמילי מתעוותת ונפטרת. הד"ר באורשטיין מנסה להחיות אותה ללא הצלחה. הוא מספר לד"ר וילקינס, רופאה האישי של אמילי אינגלתורפ, על העוויתות. נתיחת הגופה מגלה שסיבת המוות היא הרעלת סטריכנין. לא ברור איך הגיע הסטריכנין אל גופה של אמילי - האם דרך הקקאו, הקפה, האוכל או התרופה שנוהגת אמילי לקחת.

הייסטינגס פוגש במפתיע את חברו הרקול פוארו, פליט מלחמה בלגי ובלש דגול ויחד הם מנסים לפענח את התעלומה.

בתחילה חושדים כולם באלפרד אינגלתורפ ובאופן מוזר מתגלות עוד ועוד ראיות התומכות בכך שהוא המרעיל. הוא גם מתנהג בצורה מחשידה ונצפה רוכש סטריכנין בבית המרקחת. המשטרה כבר מתכננת לעצור אותו אך הרקול פוארו מתערב ומגלה שיש לו אליבי לשעת מתן הסטריכנין המשוערת.

לאורך כל הספר, פוארו מקדים את הייסטינגס בחשיבה, על אף ששניהם נמצאים יחד בחקירות. הייסטינגס חושד כמעט בכל הדמויות המוצגות בספר, כל אחת בתורה, שרצחה את ה'גבירה'. לאט לאט מתגלים מניעים כספיים ורגשיים שונים של הדמויות המעורבות. הייסטינגס מגלה שסינתיה יכלה להרעיל את התרופה שלוקחת הגבירה מדי יום. לאורנס וג'ון נמצאים שניהם בבוץ כלכלי. ג'ון נראה מסתובב עם צעירה בשם מרת רייקי. מרי קוואנדיש נראתה מסתובבת לבדה בחברת מר באורשטיין. הגבירה נשמעה בבירור רבה עם בעלה. אחד מספלי ארוחת הערב, שחשוד כדרך ההרעלה, אבד. ולבסוף נמצא שהגבירה ערכה צוואה חדשה ערב הרעלתה, וכן נמצאו שרידי הצוואה באח. הד"ר באורשטיין נאסר באשמת ריגול לטובת גרמניה.

לבסוף מוחלט להעמיד את ג'ון קוואנדיש לדין. הוא היורש לפי צוואתה האחרונה של מרת אינגלתורפ וכן ישנה עדות המצביעה על כך שהוא התחזה לאלפרד אינגלתורפ ורכש את הסטריכנין תחת זהות זו. מרי אשתו זונחת את הד"ר באורשטיין, עוברת לגור בדירה שכורה בלונדון יחד עם ג'ון ומתכננת בלהט את ההגנה. הרושם המתקבל מהמשפט הוא שלג'ון ולאורנס מניעים שווים לרצוח את הגבירה ולכן המושבעים מזכים את ג'ון מחוסר ראיות וכנראה מחשש שלאורנס הוא הרוצח אחרי הכל.

| הסיום המפתיע: מי הרוצח ? |
| --- |
| 

|  |
| --- |
| בסוף הספר מסתבר שפוארו ידע מי הרוצח כמעט מתחילת החקירה, אך לא היו בידו האמצעים להוכיח זאת. עקב משפט חסר מחשבה של הייסטינגס בנוגע ליישור האגרטל מוצא פוארו ראיה מכרעת שעוזרת לו להוכיח את אשמתם של הרוצחים האמיתיים. הוא מוכיח שלמרות הכל אלפרד אינגלתורפ הוא זה שביצע את הפשע, בעזרתה של אווילין האורד, בת דודתו הרחוקה. מסתבר שאלפרד אינגלתורפ ואווילין האוארד הם קרובי משפחה נאהבים והצגת השנאה נועדה לחפות על אהבתם הגדולה איש לרעותו. הזוג הרעיל את אמילי על ידי הוספת ברום לתרופת הערב הרגילה שלה, דבר שגורם לסטריכנין הרעיל להצטבר בתחתית התרופה. מנת התרופה האחרונה שלקחה מרת אינגלתורפ היא שהרעילה אותה. אלפרד אינגלתורפ *רצה* להיאסר, כיוון שלאחר שישוחרר עם הצגת האליבי, הוא לא יוכל להיות מואשם שוב באותו הפשע על פי חוקי אנגליה. |

 |

דמויות ראשיות
-------------

* **קפיטן הייסטינגס** - קצין בריטי בדימוס המספר את פרטי העלילה בגוף ראשון.
* **הרקול פוארו** - בלש בלגי ידוע, פותר את התעלומה.
* **אמילי אינגלתורפ** - עשירה זקנה, אמם החורגת של ג'ון ולאורנס קוואנדיש. הורעלה למוות.
* **אלפרד אינגלתורפ** - בעלה הצעיר של אמילי.
* **ג'ון קוואנדיש** - בנה החורג של אמילי ובנו של רוכש האחוזה.
* **מרי קוואנדיש** - אשתו של ג'ון.
* **לאורנס קוואנדיש** - רופא ומשורר. אחיו הצעיר של ג'ון.
* **סינטיה מורדוק** - צעירה בת טיפוחיה של אמילי אינגלתורפ, מתגוררת באחוזה. רוקחת ומכינה את התרופות של אמילי.
* **דוקטור באורשטיין** - מומחה עולמי ברעלים, גרמני.
* **אוולין הוארד** - ידידתה של אמילי. קולנית.

ביקורת
------

שבועון הביקורת הספרותי *The Times Literary Supplement* מתאריך 03.02.1921 נתן לספר ביקורת חיובית נלהבת וכך גם עיתוני ביקורת ספרותיים רבים אחרים.

עיבוד לטלוויזיה, לרדיו ולתיאטרון
--------------------------------

"הרצח המסתורי בסטאייל" עובד כפרק מיוחד בן 103 דקות של הסדרה הבריטית "פוארו מאת אגתה כריסטי", ב-16 בספטמבר 1990, כדי לחגוג מאה שנים להיוולדה של כריסטי. בארצות הברית הסדרה שודרה תחת השם "פוארו". העיבוד ברובו נאמן למקור אף על פי שד"ר באורשטיין ודמויות נוספות לא מופיעות בו.

הספר עובד לסדרה בת 5 פרקים ברדיו 4 של ה-BBC הבריטי בשנת 2005. הסדרה שודרה אחת לשבוע החל מיום שני, 5 בספטמבר עד ליום שני, 3 באוקטובר בין השעות 11:30-12:00 בבוקר.

ב-14 בפברואר 2012, התיאטרון האמריקאי *Great Lakes Theater*, השני בגודלו בצפון אוהיו, הציג לראשונה הצגת תיאטרון בת 65 דקות המבוססת על הספר.

קישורים חיצוניים
----------------

ויקישיתוף מדיה וקבצים בנושא **הרצח המסתורי בסטאייל** בוויקישיתוף
* יונתן דה שליט, רצח בסטייל, מקור ראשון, מוסף "שבת", 20 בנובמבר 2016
* יונתן גרוסמן‏, עם פמוט, בסלון: "הפרשה המסתורית בסטיילס" מהנה גם מאה שנים לאחר כתיבתו, באתר וואלה!‏, 21 בנובמבר 2016
* הרצח המסתורי בסטאייל, באתר OCLC (באנגלית)

הערות שוליים
------------

1. ↑  *The Times Literary Supplement*, 03.02.1921 (עמוד 78)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4653054
* BnF: cb170359907 (data)
* GND: 1104199513
* MusicBrainz work: d355ebe3-e733-4658-9978-b665bf51b1b5
* NDL: 031545351
* VIAF: 228691003
* WorldCat (עם VIAF): 228691003

 |